作者:白居易
標題:寄李十一建
內容:外事牽我形，外物誘我情。李君別來久，褊吝從中生。憶昨訪君時，立馬扣柴荊。有時君未起，稚子喜先迎。連步笑出門，衣翻冠或傾。掃階苔紋綠，拂榻藤陰清。家醞及春熟，園葵乘露烹。看山東亭坐，待月南原行。門靜唯鳥語，坊遠少鼓聲。相對盡日言，不及利與名。分手來幾時，明月三四盈。別時殘花落，及此新蟬鳴。芳歲忽已晚，離抱悵未平。豈不思命駕，吏職坐相縈。前時君有期，訪我來山城。心賞久雲阻，言約無自輕。相去幸非遠，走馬一日程。